SISB โรงเรียนน่าอยู่..!
บริษัท เอสไอเอสบี จำกัด (มหาชน) หรือ SISB นอกจากเป็นโรงเรียนน่าอยู่สำหรับคุณหนู ๆ แล้ว ยังจัดเป็นหุ้นโรงเรียนที่น่าลงทุนของนักลงทุนอีกด้วย...
17 พ.ย. 2562

สำนักข่าวรัชดา
บริษัท เอสไอเอสบี จำกัด (มหาชน) หรือ SISB นอกจากเป็นโรงเรียนน่าอยู่สำหรับคุณหนู ๆ แล้ว ยังจัดเป็นหุ้นโรงเรียนที่น่าลงทุนของนักลงทุนอีกด้วย…
นั่นเป็นเพราะ SISB เป็นหุ้น Growth Stock (หุ้นเติบโต)…
ยืนยันได้จากผลงานช่วงที่ผ่านมาเติบโตทุกปี โดยปี 2560 มีกำไรสุทธิ 17 ล้านบาท จากรายได้รวม 746 ล้านบาท ปี 2561 มีกำไรสุทธิ 103 ล้านบาท จากรายได้รวม 947 ล้านบาท
ล่าสุดงบไตรมาส 3/62 โชว์กำไรสุทธิ 60 ล้านบาท เพิ่มขึ้น 32 ล้านบาท หรือ 116.8% จากช่วงเดียวกันของปีก่อนมีกำไรสุทธิ 27 ล้านบาท และมีรายได้รวม 289 ล้านบาท เพิ่มขึ้น 52 ล้านบาท หรือ 22.02% จากช่วงเดียวกันปีก่อนที่มีรายได้รวม 237 ล้านบาท
สาเหตุหลักมาจากรายได้จากการจัดการศึกษาเพิ่มขึ้น 21.5% มาอยู่ที่ 217 ล้านบาท เป็นไปตามจำนวนนักเรียนที่เพิ่มขึ้น 30 คน มาที่ 2,405 คน โดยค่าเทอมอยู่ที่ 440,000 บาทต่อคนต่อปี เพิ่มขึ้น 5% จากไตรมาสก่อนอยู่ที่ 420,000 บาทต่อคนต่อปี
รวมทั้งมีรายได้ค่าสมัครเรียนและค่าแรกเข้าเพิ่มขึ้น 20.04% มาอยู่ที่ 14.36 ล้านบาท ซึ่งเติบโตตามจำนวนนักเรียนเข้าใหม่ที่เพิ่มขึ้น
ขณะที่ต้นทุนทางการเงินลดลง 93.09% จาก 9.63 ล้านบาท ในไตรมาส 3/61 มาอยู่ที่ 0.66 ล้านบาท ในไตรมาส 3/62 เนื่องจากไม่มีภาระต้องจ่ายดอกเบี้ยเงินกู้แบงก์
บวกกับมีการรับรู้ส่วนแบ่งกำไรเงินลงทุนจากโรงเรียนนานาชาติสิงคโปร์ เชียงใหม่ เพิ่มขึ้นมาอยู่ที่ 1.63 ล้านบาท
ส่งผลให้งวด 9 เดือนแรก มีกำไรสุทธิ 154 ล้านบาท เพิ่มขึ้น 116.5% จากงวดเดียวกันปีก่อนที่มีกำไรสุทธิ 71 ล้านบาท ขณะที่มีรายได้รวมอยู่ที่ 830 ล้านบาท เพิ่มขึ้น 20.3% จากช่วงเดียวกันปีก่อนที่มีรายได้รวม 690 ล้านบาท
เรียกว่า ไม่ทำให้นักลงทุนผิดหวังจริง ๆ…
จุดเด่นของ SISB อยู่ตรงที่การมีรายได้ประจำสม่ำเสมอต่อเนื่อง หรือ Recurring Income มี 2 ส่วนหลัก…
ส่วนแรกเป็นรายได้ค่าเทอม ที่นักเรียนหนึ่งคนต้องจ่ายต่อเนื่องอย่างน้อย ๆ 6 ปี
ไม่นับรวมนโยบายปรับขึ้นค่าเทอมราว 5% ต่อปีอีก จากค่าเทอมปัจจุบันอยู่ที่ราว 400,000-500,000 บาทต่อเทอม โดยบริษัทตั้งเป้ามีนักเรียนใหม่เพิ่มขึ้น 200–250 คนต่อปี
อีกส่วนเป็นรายได้จากค่าธรรมเนียมแรกเข้าที่นักเรียนทุกคนต้องจ่าย จะมีการทยอยรับรู้ต่อเนื่อง 6 ปี เช่นกัน
ที่สำคัญ SISB เป็นหุ้นโรงเรียน จึงทำให้เงินปันผล (นโยบายจ่ายปันผลไม่ต่ำกว่า 40% กำไรสุทธิ) ไม่ต้องจ่ายภาษี
ซึ่งนักลงทุนหลายคนอาจยังไม่รู้..!
แถมปีหน้ายังเตรียมเปิดหลักสูตรใหม่ The International Baccalaureate Diploma Programme (IBDP) เพิ่มเติมจากหลักสูตรที่ใช้อยู่ในปัจจุบัน ซึ่งจะช่วยเพิ่มรายได้มากขึ้นอีก
แหม๊…จัดเป็นหุ้นอีกหนึ่งตัวที่มีดีหลายอย่างซ่อนอยู่จริง ๆ…
แต่ต้องเตือนไว้ก่อนว่า หุ้น SISB เหมาะกับการลงทุนระยะยาวมากกว่าการเก็งกำไร
ช่วงเกือบ 1 ปีที่เข้ามาเทรดในตลาดฯ (เข้าตลาดฯ เมื่อวันที่ 29 พ.ย.61) ราคาปรับขึ้นไปแล้ว 69%
นั่นกับว่า คนที่มีหุ้น SISB ติดอยู่ในพอร์ต ณ ราคาไอพีโอ (ราคาไอพีโอ 5.20 บาท) คงรวยเละไปแล้ว..!
…น่าอิจฉาจัง
…อิ อิ อิ…